
F e l h í v á s 
A Jókai Közművelődési és Múzeum Egyesület Révkomáromban idén már hatodik alkalommal rendezi meg a
Magyar Népmese Napját
2018. október 1-én, hétfőn a Kossuth téren.
Városi ünnepségünkön népmeséinket, az egész magyarság mesekincsét a Magyar Népmese Napját ünnepeljük, s tisztelgünk Benedek Elek emléke előtt születésének 159. évfordulója alkalmából.

Egyesületünk hatodik alkalommal fordul a város magyar tannyelvű óvodáihoz, iskoláihoz azzal a kéréssel, hogy egy közös, egyazon időpontban zajló, egyszerre meséléssel ünnepeljük meg a Magyar Népmese Napját.  
Ezúton kérjük, hogy intézményükben a város magyar tannyelvű óvodáival egy időben, 2018. október 1-én a délutáni pihenő előtt olvassák el a gyerekeknek Benedek Elek egyik tetszőlegesen kiválasztott meséjét és az idei Mátyás király-emlékév tiszteletére egy Mátyás királyról szóló mesét.

Kérjük továbbá, hogy a város magyar tannyelvű iskoláiban 2018. október 1-én a délelőtt folyamán olvassák fel az iskola hangosbemondóján keresztül vagy olvassák el más formában közösen Benedek Elek egyik tetszőlegesen kiválasztott meséjét és egy Mátyás királyról szóló mesét az idei Mátyás király-emlékév tiszteletére.

Bízunk benne, hogy az óvodák, iskolák vezetői és elhivatott munkatársai csatlakoznak felhívásunkhoz és ezzel a közös  meséléssel kifejezhetjük összetartozásunkat és a magyar népmese iránti szeretetünket.



A népmese ünnepe délután 16.00 órakor a Kossuth téren folytatódik, ahová szeretettel várunk minden kedves érdeklődőt, gyereket, felnőttet egyaránt. Rossz idő esetén a Csemadok székházba - Kossuth tér 3. - várjuk az érdeklődőket. 

A műsorban  a Jókai Mór Magyar Tannyelvű Alapiskola tanulói előadását láthatjuk.
Kérjük a gyerekeket, hozzanak magukkal egy mesét ábrázoló sajátkezű rajzot. A rajzok készítői közül a műsor keretén belül kisorsoljuk azokat, akik könyvjutalomban részesülnek és a rajzok közül kerül kiválasztásra a jövő évi mesenap plakátja is. 

Az idei plakát Németh Laura  rajza alapján készült.

Ne feledjük: Meséink megszólaltatják a múlt emlékeit, a csodák jókedvvel, vidámsággal és erővel töltenek el bennünket  A népmesék élni tanítanak, szórakoztatnak, erkölcsi tanítómestereink, elődeink ránk örökített bölcsességének gyöngyszemei. Célunk az is, hogy a komáromi gyerekeknek legyen egy szép közös élményük, s ha majd 20-30 év múlva a Kossuth téren sétálnak, jusson eszükbe a Magyar Népmese Napja csodálatos hangulata.


Mindenkit szeretettel várunk!

                                                                                Dr. Keszegh Margit
                                                       A Jókai Közművelődési és Múzeum Egyesület elnöke

